
	ПРЕДЛОГ                      Број: 02 - __________П Р Е Д Л О Г
_______ 2026 година
С к о п ј е

ЗАПИСНИК
од Дваесет и третата седница на Управниот одбор на
Фондот за здравствено осигурување на Република Северна Македонија,
одржана на 27 март 2026 година со почеток во 12,30 часот 
во просториите на Фондот


Присутни членови на Управниот одбор:
· Ирена Петковски - претставник од Министерството за финансии –претседател;
· [bookmark: _Hlk184113351][bookmark: _Hlk100059169]Дритан Даути - претставник од Министерството за здравство – заменик на претседателот; 
· [bookmark: _Hlk188953232]д-р Димитар Димитриевски – претставник од здружението на пензионерите – член;
· Маја Чемерикиќ Велковска– претставник од Организацијата на потрошувачи – член;
· Бранко Азески – претставник од Сојуз на стопански комори на Македонија – член
· [bookmark: _Hlk217291470]проф. д-р Калина Гривчева Старделова – претставник од Лекарската, Фармацевтската и Стоматолошката комора на Македонија – член. Во работата на седницата учествуваше преку конференциска врска;
· Трпе Деаноски- претставник од Сојузот на синдикатите на Македонија – член.


[bookmark: _Hlk177543659]Присутни од ФЗОРСМ:
· Сашо Клековски, В.Д. Директор на ФЗОРСМ;
· Христо Трповски, раководител на одделението за регрес и судски постапки, во својство на лице одговорно за организирање на работата на Управниот одбор на ФЗОРСМ;
· Мелиха Рахим, со задолжение републички контролор – инспектор, во својство на записничар.

Седницата ја отвори и водеше претседателката Ирена Петковски. На почетокот утврди дека се присутни  мнозинството од членовите на Управниот одбор, со тоа условите за полноважно работење и одлучување на Управниот одбор се исполнети, по што го прочита претходно доставениот 

П Р Е Д Л О Г - Д Н Е В Е Н  Р Е Д

· Усвојување на записникот од Дваесет и втората седница на Управниот одбор одржана на 19 март 2026 година.

1. Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2026 година; 
2. Предлог за донесување Одлука за изменување на Одлуката за висината на договорниот надоместок за Фармацевтски факултет – Скопје за лабораториски услуги од областа на молекуларната биологија и генетското инженерство во 2026 година; 
3. Предлог за донесување Правилник за изменување и дополнување на Правилникот за утврдување на висината на платите на работниците во Фондот за здравствено осигурување на Република Северна Македонија; 
4. Предлог за донесување Одлука за утврдување на вредноста на бодот на платите на вработените во Фондот за здравствено осигурување на Република Северна Македонија; 
5. Разно.

По изложувањето на предлог дневниот ред, претседателката Ирена Петковски предложи точките 3 и 4 да бидат повлечени од дневниот ред на тековната седница. Воедно, побара од стручната служба на Фондот да изготви сеопфатна и детална анализа на Правилникот за изменување и дополнување на Правилникот за утврдување на висината на платите на работниците во Фондот за здравствено осигурување на Република Северна Македонија. Дополнително, побара да биде доставена и анализа подготвена во форма на табеларен преглед за вредноста на бодот во пресметката на платите на вработените во Фондот, како и анализа на најмалку три работни места.
На предложеното се спротивстави Трпе Деаноски, кој истакна дека материјалите се доставени навремено и дека предметните точки од дневниот ред се јасни, при што се однесуваат на усогласување на платите на вработените во Фондот со минималната плата утврдена со закон и колективен договор, како и на дополнително пресметано зголемување од 7%, кое било предмет на претходни разговори со претставници на Владата и други релевантни државни институции во изминатиот период.
Во одговор на тоа, Ирена Петковски нагласи дека до Управниот одбор е доставен предлог кој вклучува и зголемување на вредноста на бодот, што дополнително би влијаело врз зголемување на платите на вработените.
Трпе Деаноски реагираше дека, доколку точките 3 и 4 не бидат усвоени, вработените нема да ја добијат платата пред празничниот период, при што инсистираше овие точки да останат на дневниот ред.
Ирена Петковски посочи дека исплатата на платите може да се реализира и без предвиденото зголемување, а по изготвувањето и доставувањето на побараните анализи ќе се утврди дали институцијата располага со соодветни буџетски средства за реализирање на предложеното покачување. Доколку се утврди дека постојат финансиски можности, предвиденото зголемување би било исплатено дополнително, како разлика. Притоа, таа оцени дека доставениот материјал до Управниот одбор е некомплетен, несоодветен и доставен со задоцнување.
Трпе Деаноски истакна дека исплатата на плати без предвиденото покачување би значела дека вработените ќе примат пониски износи од очекуваните во пресрет на празничниот период. Воедно, потсети на штрајкот организиран во јануари 2024 година и ја нагласи важноста на Фондот за здравствено осигурување како институција, не само како сервис за граѓаните, туку и како клучен фактор за функционирањето и финансирањето на здравствениот систем.
По спроведената опсежна дискусија, директорот Сашо Клековски како предлагач на овие точки наведе дека се согласува да бидат подготвени бараните анализи од претседателката Ирена Петковски по што точките 3 и 4 да бидат разгледани на наредната седница на Управниот одбор,  која ќе треба да се одржи следната седмица. По ова, за седницата се утврди  следниот

Д Н Е В Е Н  Р Е Д

· Усвојување на записникот од Дваесет и втората седница на Управниот одбор одржана на 19 март 2026 година

1. Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2026 година; 
2. Предлог за донесување Одлука за изменување на Одлуката за висината на договорниот надоместок за Фармацевтски факултет – Скопје за лабораториски услуги од областа на молекуларната биологија и генетското инженерство во 2026 година; 
3. Разно.

Потоа се пристапи кон разгледување на точките на дневниот ред.

· Усвојување на записникот од Дваесет и втората седница на Управниот одбор одржана на 19 март 2026 година

Управниот одбор едногласно и без забелешки го усвои записникот од Дваесет и втората седница на Управниот одбор.

ТОЧКА 1 - Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2026 година.

Директорот Сашо Клековски појасни пред членовите на Управниот одбор дека оваа точка од дневниот ред се однесува на предлог одлука за вкупниот договорен надоместок на јавните здравствени установи за 2026 година, која произлегува од претходно оставрени преговори со сите јавни здравствени установи. При утврдување на надоместоците, земени се в предвид доставените планови за вид и обем на здравствени услуги од страна на јавните здравствени установи, воведувањето на нови или измени во постоечките здравствени услуги, воведувањето на нови лекови, во согласност со расположливите средства во буџетот на Фондот за 2026 година за здравствени услуги. Нагласи и дека при утврдување на надоместоците не се земени в предвид планираните идни вработувања во здравствените установи, при што средства за истите ќе се обезбедат откако ќе се реализираат планираните вработувања, како и набавката на новата медицинска опрема. Предлогот на Фондот е опремата да биде набавена во една голема групна јавна набавка. Очекувано, најголемо зголемување на договорниот надоместок има на Универзитетската клиника за радиотерапија и онкологија.  Директорот нагласи и дека има и намалување на вкупните договорни надоместоци во однос на оние за 2025 година, воглавно поради намалување на бројот на специјализантите. 

Проф. д-р Калина Гривчева Старделова истакна дека во јавните здравствени установи, приближно 60–70% од основниот надоместок се издвојуваат за исплата на плати на вработените, при што останува ограничен дел од средствата за покривање на тековните оперативни трошоци и непречено функционирање на установите.

По даденото објаснување, Управниот одбор едногласно донесе

Одлука
за изменување на Одлуката за утврдување на вкупниот договорен надоместок на јавните здравствени установи за 2026 година.

ТОЧКА 2 - Предлог за донесување Одлука за изменување на Одлуката за висината на договорниот надоместок за Фармацевтски факултет – Скопје за лабораториски услуги од областа на молекуларната биологија и генетското инженерство во 2026 година.

Директорот Клековски објасни пред членовите на Управниот одбор дека побарувањата за изведување на анализи во Центарот за биомолекуларни фармацевтски анализи при Фармацевтскиот факултет од осигурените лица го надминуваат договорниот надоместок кој Фондот го исплаќа на факултетот за извршените здравствени услуги. Поради наведеното, факултетот троши од сопствените средства со цел сите пациенти да будат услужени. Поради тоа што веќе е неодржливо факултетот анализите да ги покрива од сопствени средства, предлог е  да им се зголеми договорниот надоместок. Факултетот поседува најсовремена опрема и апаратура за изведување на генетски анализи, како секвенционирање од нова генерација – NGS, дигитална квантитативна полимераза верижна реакција, фрагмент анализа, секвенционирање и поседува соодветно обучен кадар за изведување на наведените анализи. Најмногу се фокусирани на хематолошките малигнитети, а согласно потребите на осигурениците, се зголемува бројот на гени кои треба да бидат анализирани, со цел да се подобри прогнозирањето на текот на болеста кај осигурените лица.

По даденото објаснување, Управниот одбор едногласно донесе

Одлука
за изменување на Одлуката за висината на договорниот надоместок за Фармацевтски факултет – Скопје за лабораториски услуги од областа на молекуларната биологија и генетското инженерство во 2026 година.

Со тоа, дневниот ред беше исцрпен по што претседателката Ирена Петковски во 13,30 часот ја заклучи Дваесет и третата седница на Управниот одбор на Фондот. Истовремено беше утврдено дека следната Дваесет и четврта седница ќе се одржи во среда на 1 април 2026 година.

                Записничар,                                                                         Управен одбор
              Мелиха Рахим                                                                          Претседател, 
[bookmark: _Hlk125545888]                                                                                      Ирена Петковски

